बैक्टीरिया रोकें, कैंसर या निमोनिया होने से बचाएं, उम्र और हॉर्मोन ज्यादा होने से बढ़ते हैं ये बाल
उम्र बढ़ने के साथ नाक-कान के बाल तो बढ़ते हैं लेकिन सिर के बाल कम होते जाते हैं। ऐसा क्यों होता है, क्या कभी आपने सोचा है? 
क्या आप इस बात को लेकर परेशान रहते हैं कि कान और नाक में अधिक बाल उग आए हैं और इससे चेहरे की सुंदरता बिगड़ रही है? संभव है कुछ को फर्क नहीं पड़ता, लेकिन अधिकतर लोग सैलून में या घर पर जाकर कान और नाक के बाल ट्रिम कर देते हैं। कुछ तो अपने हाथों से ही नाक के बाल तोड़ते रहते हैं।
हालांकि भौंहों के बाल ज्यादा नहीं बढ़ते लेकिन इन्हें भी लोग ट्रिम कराते हैं। हम सभी के मन में ये सवाल जरूर उठते हैं कि उम्र बढ़ने के साथ नाक-कान के बाल तो बढ़ते हैं लेकिन सिर के बाल कम होते जाते हैं। ऐसा क्यों होता है, क्या कभी आपने सोचा है?
तीन फेज में उगते हैं बाल 
बाल तीन फेज में निकलते हैं। एनाजेन फेज में बाल बढ़ रहे होते हैं जबकि कैटाजेन फेज में बालों का बढ़ना बंद हो जाता है। अंत में टेलोजन फेज आता है जहां बाल फिर से निकलने शुरु होते हैं।
कुछ वैज्ञानिकों का कहना है कि उम्र बढ़ने के साथ पुरुषों में नाक के बाल इसलिए अधिक होते हैं क्योंकि टेस्टोस्टेरॉन हार्मोन का प्रभाव लंबे समय तक रहता है।
आगे बढ़ने से पहले खबर से जुड़े इस पोल में शामिल हों
प्यूबर्टी के समय टेस्टोस्टेरॉन बढ़ता है
प्यूबर्टी से पहले पुरुषों के चेहरे, अंडरआर्म्स, छाती, पैर, बांह और प्यूबिक एरिया में छोटे बाल होते हैं। प्यूबर्टी के दौरान एंड्रोजंस (पुरुषों में सबसे अधिक टेस्टोस्टेरॉन होता है जबकि महिलाओं में ये काफी कम होता है ) के कारण ये बाल तेजी से बढ़ते हैं। 40 से ऊपर के पुरुषों में नाक और कान में मौजूद हेयर फॉलिकल्स टेस्टोस्टेरॉन के प्रति ज्यादा संवेदनशील होने लगते हैं। नाक और कान के बाल ज्यादा लंबे होने लगते हैं। जबकि सिर में मौजूद हेयर फॉलिकल्स तेजी से घटने लगते हैं। इसके पीछे हार्मोन से ज्यादा जेनेटिक कारण होता है। इसके कारण लोग गंजेपन के शिकार हो जाते हैं।
क्या नाक-कान में बाल होना एब्नॉर्मल है
कई लोगों की शिकायत होती है कि दूसरों के मुकाबले उनके नाक-कान में बाल अधिक हैं। जब सैलून में जाते हैं तो कान के बाहरी हिस्से में निकले बाल और नाक के भीतर बाल ट्रिम करना या कटवाना नहीं भूलते।
एशिया हॉस्पिटल्स में एंडोक्रायोनोलॉजिस्ट डॉ. संदीप खर्ब बताते हैं कि नाक और कान में बाल होना बिल्कुल सामान्य होता है। यह उम्र के साथ पुरुषों में बढ़ते हैं। टेस्टोस्टेरॉन इसका बड़ा कारण होता है। जीन की वजह से भी ऐसा होता है। यदि आपके पिता, दादा या घर में किसी व्यक्ति को नाक-कान में अधिक बाल है तो इसकी संभावना अधिक है कि आपके भी हों। टेस्टोस्टेरॉन और जीन की वजह से ही किसी को भरी-पूरी दाढ़ी आती है तो किसी को कम।
नाक और कान के बाल बैक्टीरिया को अंदर जाने से बचाते हैं 
बनारस हिंदू यूनिवर्सिटी (BHU) के ENT के प्रोफेसर डॉ. राजेश कुमार बताते हैं कि कान के बाहरी हिस्सों में मौजूद बाल को टर्मिनल हेयर कहते हैं। कान के अंदर वैक्स मौजूद होता है। टर्मिनल हेयर और वैक्स दोनों मिलकर कान के लिए डबल प्रोटेक्शन का काम करते हैं। ये जर्म्स, बैक्टीरया और दूसरी गंदगी को कान में अंदर जाने से रोकते हैं। जिन लोगों में कान के बाल अधिक होते हैं उन्हें परेशान नहीं होना चाहिए। यह पूरी तरह नॉर्मल है।
आईब्रो पर टेस्टोस्टेरॉन का असर नहीं होता 
जिस तरह कान या नाक के बाल बढ़ते हैं वैसे आईब्रो के बाल नहीं बढ़ते। इसका कारण यह है कि टेस्टोस्टेरॉन का इस पर असर नहीं होता। आईब्रो में मौजूद हेयर फॉलिकल्स के लिए दूसरे हार्मोन जिम्मेदार होते हैं। ये एक स्टेज के बाद स्टेबल हो जाते हैं। आईब्रो के बाल नहीं बढ़ते।
क्या नाक और कान के बालों को हटाना सही है? 
महाराष्ट्र के वर्धा स्थित दत्ता मेघे इंस्टीट्यूट ऑफ मेडिकल साइंसेज के प्रोफेसर डॉ. बाबा जी घेवाड़े बताते हैं कि नाक के बाल PM 2.5 और PM 10 जैसे महीने कणों को श्वास नली में जाने से रोकते हैं। नाक में म्यूकोसा टिश्यूज होते हैं, जहां से म्यूकस (चिपचिपा पदार्थ) निकलता है जिसमें PM2.5 और PM10 पार्टिकल्स चिपक जाते हैं। छींक आने पर या नाक साफ करने पर ये पार्टिकल्स बाहर निकल जाते हैं। अगर ये फाइन पार्टिकल्स सीधे श्वास नली में चले जाएं तो निमोनिया, कैंसर और दूसरी बीमारियां हो सकती हैं।
